Jørn Dohrmann (DF), 2004-02-20:
Jeg vil godt starte med at takke forespørgerne for netop denne debat om, hvordan vi sikrer en fortsat planteproduktion, hvor der bruges så lidt sprøjtemiddel som
overhovedet muligt.
Vi ved jo alle sammen, at det bl.a. går i vores drikkevand og ødelægger masser af de vandboringer, vi har som en unik ting her i Danmark med de decentrale vandværker.
Dansk Folkeparti har hele tiden været interesseret i at nedbringe forbruget af pesticider så meget som overhovedet muligt, og derfor er vi selvfølgelig også gået i dialog med bl.a. landbruget om pesticidhandlingsplanen.
Men ud over det har vi selvfølgelig også set på den nye skovlov, som regeringen har fremsat, og som vi egentlig synes indeholder masser af gode argumenter og tiltag.
Et af tiltagene er netop, at man lader naturen genplante sig selv, så der ikke skal plantes ekstra træer, som er dyrket med pesticider, enten for at få dem til at gro hurtigere eller for at holde dem fri for ukrudt.
Det er det, man kan kalde naturskov, det synes vi i Dansk Folkeparti selvfølgelig er godt, og det er i det hele taget godt, at man gør de tiltag på dette område.
Vi skal jo nok se i øjnene, at når vi kommer frem i tiden, bliver der måske mindre behov for, at staten skal stå for produktion af en masse planter til skovbruget, fordi vi også kan købe dem på det private marked hos andre aktører. Vi kan selvfølgelig ikke undgå at tale om Fosdal Planteskole i denne forespørgselsdebat.
Den handler jo om en fortsat produktion af planter til skovrejsning uden brug af pesticider, og her mener jeg, det er væsentligt, at der åbnes mulighed for, at planteskolerne kan overtages af andre virksomheder.
Det kunne være kommunen eller amtet eller et eller andet selskab, f.eks. Hedeselskabet, der kunne vise interesse for at være aktør på banen, og derfor mener jeg, vi bør se på, hvilke tiltag vi kan være med til at gøre for at sikre, at planteskolerne også består i fremtiden.
På den måde er vi også med til at sikre, at den knowhow, der er på området, ikke går tabt.
KL. 15.15 Men ud over det vil jeg også sige til dem, som har været
på talerstolen før mig: Når man påstår, at planteskolen giver et overskud, må det jo være et direkte guldæg, som kommunen eller amtet eller det selskab, som måtte vise sig at være interesseret, kan få tilbudt, og derfor mener jeg, det er et fornuftigt forslag til vedtagelse, vi har fundet frem til sammen med regeringen.
Vi åbner mulighed for, at der er andre, der kan overtage planteskolen, hvis man er indstillet på det.
Vi har ikke lagt op til, at der skal være en færdig aftale klar inden den 1. april.
Vi har sagt, at det skal være en principaftale, så man kan få de endelige ting på plads senere, men for os har det været vigtigt at sikre de arbejdspladser, der er i Nordjylland, og selvfølgelig også dem, der er i Humlebæk.
De skal også have mulighed for at kunne blive overtaget af andre, og derfor synes vi, det er vigtigt, at de, der skulle have interesse for planteskolen, også kommer på banen og giver udtryk for et oprigtigt ønske om at bevare arbejdspladserne.
Her mener vi, at kommunerne bør være en af de aktører, der har de største interesser.
De forskellige partier er jo godt repræsenteret i kommunerne, de kan lægge pres på de valgte folk i områderne, og det vil jeg hermed opfordre til. Vi synes, der stadig væk skal ses på, om den pesticidfri dyrkning af træer i Danmark kan fortsætte, også - lad det være sagt her - i privat regi.